
Pealkiri: Elupaikade kaitse

Programmi lühitutvustus: Igal elusolendil on vaja kohta, kus elada, kuid paljud neist paikadest on kadumas. Õppeprogramm annab ülevaate erinevatest maailma elukeskkondadest, pöörates tähelepanu nende biotoopide probleemidele. Vaatluse alla tulevad mitmed liigid, kes on ohtu sattunud just seetõttu, et nende elupaiku on maailmas üha vähem. Programmi lõpuks on õpilasel arusaam erinevate biotoopide olemusest ja asukatest, hävimise põhjustest ning sellest, kuidas neid kaitsta ja säästa.

Sihtrühm: III kooliaste (7.-9. klass)

Õppeprogrammi tegevused koos ajakavaga:
1. Sissejuhatus 
Juhendajad tutvustavad loomaaia reegleid ja eelolevat programmi. 

Arutelu:
Uuritakse, kas õpilased teavad, mis erinevaid elupaikasid ohustab, millised loomaliigid on mõjutatud elupaikade hävimisest, kas Eestis on mõni elupaik ohus? Küsitakse ka, kas keegi on midagi mõne elupaiga heaolu jaoks ära teinud (teeme-ära-talgud, metsa istutamine, plastiku kasutamise vähendamine jne). 

Suurema grupi puhul jaotatakse klass kaheks ning järgnevad tegevused toimuvad eraldiseisvalt.  (5 min)



0. Teema arendus
Õppekäik ja arutelud:
· Suundutakse õppekäigule loomaaeda, kus vaadeldakse erinevatest biotoopidest pärit liike, kes on ohtu sattunud või ohus olnud just elupaikade hävimise tõttu. Õppekäigul käsitletakse juhendaja valikul 4-6 elupaika- vihmametsa, merd, märgala, jäävööndit, savanni ja ookeani korallriffe.
· Igas elupaigas tuleb juttu kolmest alamteemast:
1) Liikide kohastumustest ja rollist ökosüsteemis, samuti bioloogilise mitmekesisuse olulisusest. Kohastumustest räägitakse lühemalt, ent see on vajalik osa, et mõista, miks ei saa paljud liigid looduslike tingimuste liialt kiire muutumise tempos enam tavapäraselt hakkama.
2) Põhilistest ohtudest antud elupaiga kontekstis, keskendudes inimtegevuse mõjule ökosüsteemides (põhirõhk järgmistel: kliimamuutused, merekeskkonna reostus, märgalade hävimine ning metsade hävimine) praegu või tulevikus. 
3) Keskkonnakaitse võimalused antud ohtude peatamiseks või vähendamiseks –  probleemülesande lahendamine õpilastele, mille käigus aitavad nimetada sobivaid variante. (55 min)

Praktiline rühmaülesanne
· Õpilased jagatakse 2-5-liikmelisteks rühmadeks, juhendajad tutvustavad ülesande käiku. 
· Iga rühm saab ühe õppekäigul tutvustatud elupaiga pildi (vihmamets, meri, märgalad ja jäävöönd) ning peamise ohu põhjuse kaardikese selles elupaigas. 
· Iga rühm koostab oma elupaiga kohta plakati, valides etteantud sõnade, piltide, logode jmt hulgast (erinevate elupaikade kaardikesed on omavahel segamini aetud) välja endale sobivad. Rühm täiendab plakatit järgnevates kategooriates: ohu põhjuse tegurid, mõjutatud liigid, tagajärjed.
· Iga rühma peab välja mõtlema ka 1-2 aspekti, kuidas seda konkreetset elupaika kaitsta – mida saame jätkusuutliku elu kontekstis ise igapäevaselt ära teha? 
· Ettekande tegemine teistele + arutelu. (25 min)


0. Kokkuvõte 
Tunni lõpus arutletakse õpilastega läbitud teemadel, et saada tagasisidet selle kohta, mida nad tunnis omandasid, mis oli nende jaoks eriti huvitav, mis meeldis vähem ning kas õppetunni eesmärgid said täidetud. (5 min)


Õpitulemused (eesmärgid):
· Õpilane seostab selgroogsete loomade välistunnuseid nende elukeskkonnaga ja loob seoseid elupaikade kiire kadumise temaatikaga.
· Õpilane selgitab ökosüsteemi tasakaalu mõistet ning hindab inimtegevuse positiivset ja negatiivset mõju populatsioonide ja ökosüsteemide muutumisele.
· Õpilane väärtustab bioloogilist mitmekesisust ning suhtub vastutustundega ja säästvalt erinevatesse ökosüsteemidesse ning elupaikadesse.
·  Õpilane toob näiteid looduse ja inimtegevuse vastastikmõju kohta erinevates loodusvööndites.

Õpipädevused:
· Kultuuri- ja väärtuspädevus, 
· Suhtluspädevus
· Õpipädevus

Seos riikliku õppekavaga:
Bioloogia III kooliaste: 
Ökoloogia ja keskkonnakaitse (Bioloogilise mitmekesisuse ehk elurikkuse tähtsus ja kaitse. Kliimamuutuste mõju elurikkusele. Liigi- ja elupaigakaitse. Näiteid keskkonnaprobleemide põhjustest, olemusest ja leevendamise võimalustest.  Inimtegevuse positiivne ja negatiivne mõju populatsioonidele ja ökosüsteemidele. Eluta ja eluslooduse tegurid (ökoloogilised tegurid) ning nende mõju eri organismirühmadele. Populatsioonide, ökosüsteemi ja biosfääri struktuur. Looduslik tasakaal) 
Selgroogsete loomade tunnused (Selgroogsete loomade kohastumused eluks oma elukeskkonnas. Imetajate, lindude, roomajate, kahepaiksete ja kalade osa looduses ning inimtegevuses. Loomade püügi, jahi ning kaitsega seotud piirangud.)
Lõiming: Geograafia III kooliaste: Loodusvööndid (Inimtegevus ja keskkonnaprobleemid erinevates loodusvööndites)
Kultuuri- ja väärtuspädevus: Kujundatakse positiivne hoiak kõige elava ja ümbritseva suhtes, teadvustatakse loodusliku mitmekesisuse tähtsust ning selle kaitse vajadust, väärtustatakse jätkusuutlikku ja vastutustundlikku eluviisi. 

Sotsiaalne ja kodanikupädevus: Õpitakse hindama inimtegevuse mõju looduskeskkonnale, teadvustatakse kohalikke ja globaalseid keskkonnaprobleeme ning leitakse neile lahendusi. 

Läbivad teemad: Keskkond ja jätkusuutlik areng. Väärtused ja kõlblus. 

Meetodid ja vahendid:
Meetodid: õppetunnis kasutatakse avastusõppe ja probleemõppe meetodeid: õppekäik loomaaias, vaatlus, rühmatöö, probleemülesande lahendamine, arutelu

Õppevahendid ja –materjalid: 4-6 elukeskkonna ning nende ohtude illustreerivad materjalid, plakati koostamise vahendid 4 elukeskkonna kohta

Info õpetajale (saatjale): 
Õppeprogammil osalemiseks on vaja saata päring aadressil https://tallinnzoo.ee/telli/ Päringule vastatakse üldjuhul kolme tööpäeva jooksul ning kirjavahetuse teel lepitakse kokku aeg jm täpsemad detailid. 
Õppeprogramm viiakse läbi eesti keeles - nõrga eesti keele tasemega gruppidele antud programm ei sobi.
Enne loomaaeda tulekut palume õpilastele selgitada, et õppeprogramm on õppetund, millel on kindel teema ja eesmärgid ning kus on erinevaid tegevusi ja ülesandeid. Loomaaias kehtivad reeglid, millest tuleb juhinduda https://tallinnzoo.ee/kulastusreeglid/. Õppeprogrammi ajal peab õpetaja aitama distsipliini hoida. Kui õppeprogrammil osalevad erivajadustega lapsed, palume sellest teada anda programmi broneerimisel - käsitleme iga päringut individuaalset ning püüame alati leida parima võimaliku lahenduse. 
NB! Õppeprogramm toimub osaliselt välitingimustes (kõnnitee) ning iga ilmaga - palume riietuda ilmastikukindalt. Õpilasel peaks kaasas olema joogivee pudel.
Kõik õppeprogrammiks vajalikud vahendid on loomaaia poolt olemas.
Kaasasolevalt õpetajalt küsivad juhendajad suulist tagasisidet vahetult pärast õppeprogrammi, lisaks palub Tallinna Loomaaed pärast õppeprogrammi kirjalikku tagasisidet e-kirja teel.
Kestus: 90 minutit

Grupi suurus: kuni 32 õpilast

Toimumise aeg: aastaringselt

Hind: 250 EUR

Lisainfo: Pileteid ei lisandu. Hinnas sisaldub iseseisev loomaaiakülastus pärast õppeprogrammi. Iga 10 õpilase kohta üks täiskasvanud saatja hinna sees.

Läbiviimise koht: Tallinna Loomaaed, alguskoht keskkonnahariduskeskus (Ehitajate tee 150), erinevad ekspositsioonialad (hüljes, troopikamaja, tiigriorg, muskusveis). Ringkäik lõppeb territooriumi keskel!

Läbiviija nimi ja kvalifikatsioon: 
Tallinna Loomaaia loodushariduse spetsialistid: 
Kristiina Taits (TÜ bioloogia bakalaureus, ökoloogia ja elustiku kaitse magister, loodushariduse valdkonnas alates 2017)
Heiko Kruusi (TÜ bioloogia bakalaureus, EMÜ loodusturismi magister, loodushariduse spetsialist alates 2021)
Kätlin Kukebal (EMÜ loodusturismi magister, loodushariduse spetsialist alates 2024, eelnevalt läbinud 2a Õpetaja Kutseõpinguid ja töötanud loodusõpetuse õpetajana)
Jana Kilter (TLÜ geoökoloogia magister, loodushariduse spetsialist alates 2022)
Liina Pork (TÜ bioloogia bakalaureus, loodushariduse valdkonnas alates 2011)
Jaana Emilia Harjula (TLÜ bioloogia bakalaureus, loodushariduse spetsialist alates 2024)
Helina Raja (TÜ keskkonnatehnoloogia magister, loodushariduse spetsialist alates 2016)
Darja Zubareva (loodushariduse valdkonnas alates 2011)

Õppekeel: eesti
